既過曾居因訪劉茂實秀才是日明叔同出恨仲威不至
作者：趙蕃
朝代：宋

paragraphs: 官身肯聽俗，人事直强親。
開窗對脩竹，筆墨得具陳。
俗子有時來，揮去防怒嗔。
相看久不厭，陳子清且真。
昨宵一雨餘，村村農事新。
我亦思駕言，出門免衝塵。
是邦亦有園，以鳥視其人。
寧從窮巷居，鷄犬喧四鄰。
劉君方授徒，曾君說人倫。
室屋不尋丈，猗猗幾長身。
未嫌酒杯薄，政愛茗椀醇。
曾君索我詩，出語愧逡巡。
煩君隸書題，筆意堪嗣秦。
春遊有如此，省費能全神。
但恨子胡子，招要不能頻。